Jandarmii montani din Braşov au surprins duminică, 10 martie, imagini rare cu o căprioară cu blana albă, pe care au întâlnit-o pe un traseu din zona stațiunii Bran, apoi le-au distribuit pe rețelele sociale.
Ei fac apel la populaţie să aibă grijă de mediul înconjurător, pentru a avea parte şi de acum înainte de "astfel de întâlniri remarcabile".
Jandarmii de la Postul Montan Bran-Moieciu au fotografiat, pe traseul din zona Valea Porţii din Bran, un exemplar rar de căprioară albă. Imaginile cu animalul au fost făcute publice de către reprezentanţii Inspectoratului de Jandarmi Judeţean Braşov, care au şi un mesaj către populaţie.
"Satisfacţia acestor întâlniri de care au parte jandarmii montani este inegalabilă, de aceea vă îndemnăm încă o dată să aveţi grijă de natură şi de mediul înconjurător, pentru a avea cu toţii parte de astfel de întâlniri remarcabile", transmite Jandarmeria Braşov.